user
Soomaalida iyo maalin uun?


assistant
SOOMAALIDA IYO MAALIN UUN !             ________________________________

Saacaddu waa abbaaro 5:30 aroornimo, waa maalin Khamiis ah, goobtuna waa gegida gaadiidka duula (diyaaraduhu) ka haadaan ee Cigaal ee Magaalada Hargeysa.
Waxa ii ballansan duullimaadka ugu horreeya ee ay samayn doonto diyaaradda Somali Airline oo tigidhkiisu ii go'anyahay, kaasoo ku aaddan Magaalada Caasimadda u ah Dawlad-Degaanka Soomaaliyeed ee Itoobiya, waa Jigjiga'e.

Waxa aan ahaa qofkii ugu dambeeyay ee kora diyaaradda, haddaan dadweynihii kale ee saarnaa diyaaradda sidaa isha u mariyay waa ay wada faraxsanyihiin, dhoollacaddayn iyo raynrayn ballaadhan ayaa wajiyadooda kasoo butaacaysa.

Markay kacday diyaaraddu, rakaabkii sheeko iyo is-tooyasho ayaa ka dhex bilaabmatay; laba walba oo isku xigaana si gooni ah ayay isu xaal waraysteen, isuna barteen.

Waa lasoo gaadhay bartii iyo goobtii yoolka duullimaadkayagu ku aaddanaa, waa magaaladii Jigjiga oo roobban maalintaas.
Wiil aannu asxaab dhaw ahayn oo reer Boosaaso ah, kuna nool halkan ayaa igu soo dhaweeyay magaalada. Muddada aan joogayo oo kooban, 24 saacadoodna aan ka badnayn awgeed muddo kooban oo nasasho ah kadib waxa aannu isu raacnay xaggaa iyo faras-magaalaha magaalada, "bartani waa taalladii Sayidka, halkanna waa madaxtooyadii, halkanina waa hoolkii Qaryaan Dhoodaan".. hadba meel caan ah siduu ii tusayay ayay gabbal-dhacii gaadhay, waanannu iska soo hulleelnay.

Habeenkii intii aanan seexan kahor, ayaan dibadda ka maqlay dad sacbinaya iyo sameecado hadlaya! , waan soo baxay si aan u eego waxa uu yahay codkaasi; waa guddoomiyihii magaalada oo u khudbadaynaya bulshadiisii kuna boorrinaya inay ka qayb qaataan nadiifinta magaalada, maadaama oo lagu qaban doono xuska maalinweyntii bahowga Soomaalida oo laba habeen ka hadheen, runtii waa wax lagu farxo.

Aroortii xigtay, waa dhankaa iyo magaalo-weyntii ummadda tan ee Muqdisho.
Intii aanan gaadhin kahor, jidhku ha joogee maskaxda qaybteeda xasuusaha kaydisaa waxay kusii kallahday iyadoo aan Airport-ka ku leexan badhtankii magaalada iyo bilicdii Afrika.
Waxay sii muquuranaysaa Afar gu' kahor mar aan safar gaaban ku imid oo iiga dhignayd xasuus iyo mahadho weyn iyo sooyaalkeedii bilnaa.

Cod toolmoon oo ''Soo deg"! iigu dhawaaqay ayaan ku war helay, waaba gabadh ka mid ah shaqaalihii diyaaradda oo ii gacan haadinaysa!.
Illeen waan baxay oo waan kala hor imid magaaladee, anigiibaa isla yaabay!

Muddo hal maalin ah baa ii qorshaysan inaan halkan ku negaado waa haddii xagga Alle laga helo'e.
Suuqa Xamar-weyne, Xeebta Liido iyo Waaberi waa meelaha aan xasuustoodu marnaba kaa go'ayn.
Haddii beryo waddada cabsi iyo kala shaki lagu mari jiray, maanta waa nabad, xasillooni iyo barwaaqo Alle uun looga mahadnaqo.

Kala qaybsanaantii, khilaafkii iyo naxligii waa suulay, illeen xumuhu maba waaree.!
Madaxdu waa daacad, dad iyo dal jacayl ku galladan oo hororradii waayo joogi jiray sufurtaa la tagtay.
Mahadhooyin badan oo aan maanka marnaba ka suulin baan lasoo hoyday anigoo la riyaaqsan isbedelka aan ruuxna sii saadaalin ee Soomaalidu gaadhay.

Subixii waxaan usoo kallahay madaarkii oo aan kasii wadan doono safarkayga oo ku wajahan saaka magaaladii Jabuuti. Isla saakana waxaan ku safrayaa Somali Airline, se rakaabku kii hore waaka duwanyahay oo waa dad cusub.
Muuqaal ahaan haka duwanaadeen dadkii hore balse niyad ahaan waa iyagii uun oo waa dad furfuran oo isu wada qalbi xaadhan.

Iyadoo aan qofna dareemin waqtiga soconaya, ayaa goor duhur ah aannu soo gaadhnay Jabuuti.
Waxa aannu ku beegannay oo markaas uun soo caga-dhigatay diyaarad nooca xammuulka qaada ah oo ka soo kicitintay magaalada Maydh, kuna aaddan xaggaa iyo dalka Itoobiya siddana milix loo dhoofinayo halkaas.

Soomaalida halkan ku sugan ma ahan kuwo hal deegaan ka yimid; qaarbaa Qorraxey ka yimid, qaarna Ceerigaabo, halka kuwo ka yimaaddeen Balcad, badhna kasoo jeedaan Gaarisa, balse waxaad mooddaa inay hal guri kasoo wada tooseen, sababtoo ah wanaagga, is fahanka iyo walaaltinimada dhexdooda taalla, waa marxalad muddo badan lagu hamminayay.

Doorkan agagaarka madaarka maan dhaafin, hase yeeshee waan dareemi karaa nabadgelyada, bilicda iyo quruxda magaaladu leedahay.

Salaaddii Jimce ayaannu ku oognay Masjid-jaamica magaalada ee Aw Barakaale, wadaadkuna waxa uu maalintaas kusoo qaatay mawduuca khudbadiisa 'Walaaltinimada iyo wadajirka muslimiinta', markii laga baxay salaaddana wuxuu ku xigsiiyay duco ballaadhan oo uu idil ahaanba Soomaalida iyo Muslimkaba uga durraantay Eebbe weyne nabad, barwaaqo iyo wadajir; Alleylehe waa maqbuul ducada waxaas oo dad ah oo isu uur fayow aamiinta ku ladheen.

Maalintii ku xigtay, socodkayagu wuxuu ku wajahanyahay xaggaas iyo Gaarisa. Gaarisa hore uma arag, balse waxa igu maqaalo ah horumarka ka tisqaaday iyo dawladda u hanaqaadday.
Goortaannu gaadhnay oo goor gaaban ahayd iyo daal aawadii, waannu iska seexannay habeennimadii, subaxdiinna waxaannu ku kallahnay magaalada si aannu usoo kala baranno una soo daawanno bilicda iyo biliga bandarkan barakaysan. Ashqaraar iyo xiise weyn bay nala ahayd muuqaalkeedu guud ahaan, waa sidii aan ka filayee.

Waa laba maalmood ka gadaal markii aan imid magaalada, waan kasii socdaa, waanse jeclaa inaan muddo badan sii joogo. Waxaan ku noqon doonaa Caasimaddii Geeska ee Hargeysa, oo dhab ahaantii aan uba xiisay intaan safarka ahaa.

Goor barqo ah ayaa ay diyaaraddii aan lasocday soo caga-dhigatay madaarkii aan 7 cisho hortood ka jarmaaday ee Hargeysa, dareen weyn oo farxadeed ayaanay ii ahayd inaan shantii Caasimadood ee dhulka Soomaaliyeed oo dhan ugu mudnaa isu maray.

Kani waa qoraal mala-awaal ah oo aan ka allifay dareen qof kasta oo Soomaali ahi jeclaan lahaa inay Soomaalidu sidan ahaato, wada jir, is jacayl, nabadgelyo iyo turxaan la'aanna ay ku wada naallooto.